TNP ลั่นยอดขาย Q2/60 พุ่ง! เดินหน้าขยายสาขาใหม่เต็บสูบ
TNP เดินหน้าขยายสาขาใหม่รองรับการเติบโต เชื่อกระตุ้นยอดขายไตรมาส 2/60 คาดสิ้นปีครบ 19 สาขา มั่นใจทั้งปีรายได้พุ่ง 10-15%
26 มิ.ย. 2560

นายพิทยา จิตมาเส ผู้อำนวยการฝ่ายบัญชีและการเงิน บริษัท ธนพิริยะ จำกัด (มหาชน) หรือ TNP เปิดเผยว่า บริษัทมั่นใจแนวโน้มในไตรมาส 2/60 จะมียอดขายเพิ่มขึ้นจากไตรมาส1/60 อยู่ที่ 377.43 ล้านบาท เนื่องจากมีการเปิดสาขาใหม่ในช่วงเดือน เม.ย.60 ซึ่งได้รับการตอบรับที่ดีจากลูกค้า
ส่วนกำไรในไตรมาส 2/60 คาดจะใกล้เคียงกับไตรมาส 1/60 ที่ประมาณ 14 ล้านบาท เพราะกำลังซื้อของผู้บริโภคยังมีการชะลอตัวอย่างต่อเนื่อง
สำหรับในปี 2560 บริษัทได้ตั้งเป้าเปิดสาขาใหม่ 4 สาขา จากสิ้นปี 2559 ที่มีอยู่ 15 สาขา โดยสาขาแรกได้เปิดให้บริการแล้วใน อ.เชียงแสน จ.เชียงราย เมื่อเดือน เม.ย.60 และจะเริ่มทยอยเปิดเพิ่มอีกในช่วงครึ่งปีหลัง แบ่งเป็น ช่วงไตรมาส 3/60 ประมาณกลางเดือน ก.ค.60 จะมีการเปิดเพิ่ม 1 สาขา ในพื้นที่ อ.เมืองพะเยา จ.พะเยา
ขณะที่ปลายไตรมาส 3/60 จะเปิดเพิ่มอีก 1 สาขา ในพื้นที่ อ. เชียงคำ จ. พะเยา และในช่วงไตรมาส 4/60 จะเปิดเพิ่ม 1สาขา ในพื้นที่ จ.เชียงราย
ด้านงบลงทุนในปี 2560ตั้งไว้รวม 60 ล้านบาท เพื่อใช้ในการขยายสาขาใหม่ทั้ง 4 สาขา ซึ่งจะใช้ประมาณ 15-20 ล้านบาทต่อสาขา โดยจะมีพื้นที่ประมาณ 300 ตารางเมตรต่อสาขา ทั้งนี้เมื่อเปิดสาขาครบ 4 สาขาก็จะทำให้สิ้นปี 2560 บริษัทจะมีสาขารวมทั้งสิ้น 19 สาขา
นายพิทยา กล่าวว่า ขณะที่ในช่วงครึ่งปีหลังจะมียอดขายดีขึ้นจากช่วงครึ่งปีแรก และมั่นใจในปี 2560 จะมีรายได้เติบโต 10-15% จากปีก่อนที่มีรายได้ 1,448.20 ล้านบาท ได้ตามเป้าหมายที่วางไว้ เนื่องจากได้แรงหนุนจากการขยายสาขาใหม่ในช่วงครึ่งปีแรก
ประกอบกับการเปิดสาขาใหม่ 2 สาขาในช่วงของไตรมาส 3/60 และ 1 สาขาใหม่ในช่วงไตรมาส 4/60 รวมถึงการเปิดใช้งานศูนย์กระจายสินค้าใหม่ ณ อ.เมืองเชียงราย จ.เชียงราย เมื่อวันที่ 23 มิ.ย.60 ซึ่งปัจจุบันได้เริ่มมีการทยอยขนสินค้าเข้าแล้ว คาดว่าจะเริ่มใช้งานได้เต็มประสิทธิภาพ
ขณะที่ภาพรวมธุรกิจในปี 2560 บริษัทมองว่าตลาดค้าปลีกและส่งสินค้ายังดำเนินการไปได้ดี แม้ยอดขายในช่วงครึ่งปีแรกจะไม่ค่อยดีเท่าที่ควร เนื่องจากภาวะเศรษฐกิจของประเทศที่ยังไม่ฟื้นตัว และการจับจ่ายใช้สอยของลูกค้ายังชะลอตัว แต่บริษัทยังมั่นใจว่าการเปิด 4สาขาใหม่ในปี 2560จะช่วยกระตุ้นยอดขายได้เป็นอย่างดีในครึ่งปีหลัง
โดยคาดว่ากำลังซื้อของลูกค้าจะเริ่มกลับมาฟื้นตัว และมั่นใจในปี 2560 ผลการดำเนินงานของบริษัทจะเป็นไปตามแผนที่ได้วางไว้
ทั้งนี้บริษัทคาดว่าในอนาคตจะมีการขยายสาขาเพิ่ม 4-5 สาขาในปี 2561 โดยจะเป็นในส่วนของพื้นที่ จ.เชียงราย, จ.พะเยา และกำลังพิจารณาในส่วนของพื้นที่ จ. เชียงใหม่ ว่าจะมีการเปิดสาขาได้หรือไม่ เพื่อตอกย้ำการเติบโตและความเป็นผู้นำ ด้านธุรกิจค้าปลีกท้องถิ่นให้ครอบคลุมพื้นที่ จ.เชียงราย และจังหวัดพื้นที่ใกล้เคียง